PACE ปลื้ม “ดีน แอนด์ เดลูก้า” บุกมาเก๊า
PACE ปลื้ม “ดีน แอนด์ เดลูก้า” บุกมาเก๊า กาแล็กซี่ ยักษ์คาสิโน ได้สิทธิ์ประเดิม 4 สาขา เริ่มไตรมาส 4 ปีนี้
10 ส.ค. 2560

กาแล็กซี่ เอ็นเตอร์เทนเมนท์ กรุ๊ป หนึ่งในบริษัทพัฒนาและให้ความบันเทิงและการบริการครบวงจรชั้นนำของโลกและสมาชิกดัชนีตลาดหุ้นฮั่งเส็ง บรรลุข้อตกลงร่วมกับ Dean &amp; Deluca International, LLC บริษัทย่อย ของ บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ในการซื้อสิทธิ์การใช้แบรนด์ ดีน แอนด์ เดลูก้า แบรนด์อาหารและเครื่องดื่มกูร์เม่ต์ระดับไอคอนจากนิวยอร์คเพื่อเปิดสาขาที่มาเก๊า
สำหรับข้อตกลงครั้งนี้ ครอบคลุมถึงจำนวนสาขาขั้นต่ำในการเปิดร้านดีน แอนด์ เดลูก้า ทั้งในรูปแบบคาเฟ่ 3 สาขา และ 1 สาขาในรูปแบบมาร์เก็ต เป็นระยะเวลา 10 ปี นับจากปี 2560 โดยคาเฟ่สาขาแรกจะเปิดช่วงไตรมาส 4 นี้ ที่ เดอะ พรอเมอนาด ช็อปส์ ในกาแล็กซี่ มาเก๊า ซึ่งถือเป็นแหล่งช็อปปิ้งและแหล่งรวมร้านคาเฟ่อันดับหนึ่งในมาเก๊า
นอกจากนี้ กาแล็กซี่วางแผนจะเปิดร้านสาขาที่สอง ในรูปแบบมาร์เก็ตขนาด 700 ตารางเมตรที่กาแล็กซี่ มอลล์ภายในปี 2561 ตามด้วยสาขาอื่นๆ ที่จะเปิดภายในระยะเวลาของข้อตกลง โดยกาแล็กซี่จะได้รับสิทธิ์แต่เพียงผู้เดียวในการเปิดร้านดีน แอนด์ เดลูก้า ในพื้นที่บางแห่งของสาธารณรัฐประชาชนจีนและในมาเก๊า และยังคงมองหาโอกาสการลงทุนอื่นๆร่วมกันต่อไป
นายสรพจน์ เตชะไกรศรี ประธานเจ้าหน้าที่บริหาร บริษัท เพซ ดีเวลลอปเมนท์ คอร์ปอเรชั่น จำกัด (มหาชน) กล่าวว่า “ดีน แอนด์ เดลูก้า รู้สึกยินดีเป็นอย่างยิ่งในความร่วมมือครั้งใหม่นี้กับกาแล็กซี่ เอ็นเตอร์เทนเมนท์ กรุ๊ป หนึ่งในบริษัทด้านการบริการและความบันเทิงชั้นนำของโลก ด้วยประสบการณ์ความชำนาญและผลงานความสำเร็จมากมาย เราเชื่อมั่นว่าความร่วมมือครั้งนี้จะช่วยขยายฐานผู้บริโภคและสร้างให้ดีน แอนด์ เดลูก้า เข้าถึงและเป็นที่นิยมในตลาดมาเก๊า นอกจากนี้ เรายังมองเห็นโอกาสอื่นๆระหว่าง ดีน แอนด์ เดลูก้า กับกาแล็กซี่ นอกเหนือจากการลงทุนในมาเก๊าในอนาคต ด้วยข้อกำหนดการทำสัญญาในลักษณะสิทธิที่จะปฏิเสธก่อน (Right of First Refusal)”
เจฟฟรีย์ อัพแฮม กรรมการผู้จัดการ ระดับนานาชาติของ ดีน แอนด์ เดลูก้า กล่าวว่า “ดีน แอนด์ เดลูก้า มีพันธกิจในการเพิ่มพูนความสุขด้านอาหารและการใช้ชีวิต ผ่านความรู้ความเข้าใจอันลึกซึ้งและประสบการณ์ด้านอาหารกูร์เม่ต์ ซึ่งเป็นที่ทราบกันดีว่า มาเก๊าถือเป็นสวรรค์ของผู้ที่รักการกิน ด้วยการนำเสนออาหารหลากหลายประเภทจากทั่วโลก และยังเติบโตอย่างรวดเร็วจากการเป็นเมืองแห่งคาสิโนที่ประสบความสำเร็จที่สุดในโลก กลายเป็นจุดหมายการท่องเที่ยวเชิงไลฟ์สไตล์หลายรูปแบบ เราจึงตื่นเต้นมากที่จะได้เปิดร้านสาขาแรกในจีนร่วมกับกาแล็กซี่ มาเก๊า ซึ่งเป็นหนึ่งในรีสอร์ทครบวงจรที่ยิ่งใหญ่ที่สุดของเอเชีย”
โจแอนนา ลูย ผู้บริหารของ กาแล็กซี่ เอ็นเตอร์เทนเมนท์ กรุ๊ป กล่าวว่า “เรามีความยินดีเป็นอย่างยิ่งที่ได้ร่วมมือกับ ดีน แอนด์ เดลูก้า แบรนด์ซึ่งมีชื่อเสียงในด้านผลิตภัณฑ์อาหาร และยังมีอิทธิพลต่อไลฟ์สไตล์คนเมือง ซึ่งปรากฏอยู่ในภาพยนตร์หลายเรื่อง รวมถึงศิลปะและวัฒนธรรม ซึ่งมีต้นกำเนิดในย่านโซโหของนิวยอร์ค และกระจายไปยังลอนดอน ดูไบ กรุงเทพฯ และ โตเกียว ซึ่งจะช่วยเพิ่มมิติทางวัฒนธรรมของมาเก๊าให้น่าสนใจยิ่งขึ้น”
ทั้งนี้ ดีน แอนด์ เดลูก้า กาแล็กซี่ มาเก๊า จะเริ่มเปิดให้บริการไตรมาส 4 ปีนี้ ในรูปแบบคาเฟ่ 26 ที่นั่ง ในสไตล์ร่วมสมัย มีระดับ ตกแต่งด้วยกระเบื้องแบบ subway tile และลายหินอ่อนCarrera อันโดดเด่น นอกจากนี้ ยังมีการตกแต่งโดยผสานวัฒนธรรมโปรตุเกสลงไปด้วย ร้านให้บริการอาหารประเภท grab and go และเมนูอาหารพิเศษตามสั่ง รวมถึงสินค้าปลีกอันเป็นเอกลักษณ์ของดีน แอนด์ เดลูก้า
โดยเมนูอาหารพร้อมเสิร์ฟ มีทั้งแซนวิชมัลติเกรนเนื้ออบและฟักทองเคลือบคาราเมล ขนมปังหมึกดำกุ้งสไปซี่และกัวคาโมเล คอบบ์สลัด และสลัดแตงโมไข่เค็ม นอกจากนี้ ยังมีเมนูของหวานแสนอร่อย อาทิ ชีสเค้กบลูเบอร์รี่ เมอแรงทาร์ตส้มยูสุ เค้กเร้ดเวลเว็ท และอีกมากมาย ส่วนเอสเปรสโซ่บาร์ พร้อมเสิร์ฟเมนูคลาสสิคตลอดกาลอย่างอเมริกาโน่และลาเต้ รวมถึงเมนูพิเศษอย่างชานมฮ่องกง และแฟรปเป้คัสตาร์ดไหม้ ที่รังสรรค์โดยได้แรงบันดาลใจจากทาร์ตไข่สไตล์โปรตุเกส เมนูโปรดของท้องถิ่น ให้ผู้บริโภคได้เพลิดเพลินกับสิ่งใหม่ที่คุ้นเคย โปรดติดตามความเคลื่อนไหวของดีน แอนด์ เดลูก้า สาขาใหม่ในมาเก๊าต่อไป
อนึ่ง ดีน แอนด์ เดลูก้า ก่อตั้งโดยจอร์จิโอ เดลูก้า และโจเอล ดีน เมื่อเดือนกันยายน 2520 ซึ่งสาขาแรกตั้งอยู่ที่ย่านโซโห มหานครนิวยอร์ค และได้ขยายสาขาไปทั่วโลก มุ่งหน้าคัดสรรวัตถุดิบที่ดีที่สุดและพัฒนานวัตกรรมด้านอาหารเพื่อผู้บริโภค ปัจจุบัน เพซ ผู้นำในธุรกิจพัฒนาอสังหาริมทรัพย์และธุรกิจบริการระดับไฮเอนด์ของไทย ถือหุ้น ดีน แอนด์ เดลูก้า 100%ซึ่งมีสาขามากกว่า 60 แห่งทั่วโลก ทั้งในสหรัฐอเมริกา ญี่ปุ่น ไทย สิงคโปร์ ฟิลิปปินส์ เกาหลีใต้ คูเวท และสหรัฐอาหรับเอมิเรตส์ และได้เติบโตเป็นบริษัทค้าปลีกด้านอาหารกูร์เม่ต์ ไวน์ และอุปกรณ์เครื่องครัว